Francesca's studio-lejlighed ligger midt i den dejligste del af Trastevere, hvor der er masser af liv og "Lady & Vagabonden stemning" overalt.
Kommunikationen op til, at vi skulle af sted, var super god, hjælpsom og gæstfri, og
vi aftalte, at vi skulle sende en sms, når vi var fremme ved lejligheden. Tre minutter efter sms'en kom Francesca og lukkede os ind i en gård, der er i "pittoresk forfald" og fuld af planter, sjove kroge og afløb og ledninger uden på murene ... præcis som det skal være i Rom :-)
Lejligheden ligger i en høj kælder med flot klinkegulv og 2,7-3 meters højde op til det klassiske romerske bjælkeloft, der giver en unik stemning. Lokalet er pænt stort, og der er god plads til både den store (og i øvrigt rigtig gode) seng, et skab, en sofa/ekstraseng, en skænk med TV, et lille spisebord og køkkenkrogen, der var udstyret med alt, hvad man skulle bruge ... og alting fungerede helt perfekt!
Badeværelset er ikke meget større end to frimærker, men det er moderne og super godt (og flot) indrettet. Det fungerer perfekt, og der kommer masser af dejligt varmt vand ud af bruseren, så snart du åbner for hanen.
Lejligheden og alt i den var velholdt, pænt og rent, og både lækre håndkælder i alle størrelser, viskestykker, sæbe, toiletpapir og stabilt, velfungerende WiFi var med i prisen.
Vi kommer helt sikkert tilbage og kan VARMT anbefale Francesca og hendes charmerende studio lejlighed i Via del Moro.